År A

**2. SØNDAG I FASTEN**

P: Kære kristne! Gennem forklarelsen fik Peter, Jakob og Johannes en bekræftelse på Guds løfter ud over denne tids lidelser. Lad os bede om nåde til at leve i det håb, som skal proklameres, når fastetiden er ovre:

1. For katekumenerne og for alle døbte,

at vi som Abraham må stole på løfterne fra Gud,

han, som har lovet rigelig velsignelse.

Derom beder vi.

A: Herre, hør vor bøn.

2. For dem, som søger at gøre denne verden tryggere,

at deres virke må være et billede på det guddommelige håb,

som gælder midt i alle tidens besværligheder.

Derom beder vi.

A: Herre, hør vor bøn.

3. For alle, som kun har øje for tidens smerte og lidelse,

at de må opdage Guds gode løfter.

Derom beder vi.

A: Herre, hør vor bøn.

4. For os selv, at vi i vor forberedelse til påskefesten

må holde fast ved boden

og ved troen på den velsignelse, som venter os.

Derom beder vi.

A: Herre, hør vor bøn.

P: Almægtige Gud, himmelske Fader,

du, som har åbenbaret din nåde i Jesus Kristus,

hjælp os til at gå gennem livets vanskeligheder

i tro på ham og i tillid til dine løfter.

Ved den samme Kristus, vor Herre.

A: Amen